Sitges Film Festival » La màgia de Christopher Walken il·lumina un Sitges d'estrelles
La màgia de Christopher Walken il·lumina un Sitges d'estrelles	13-10-2016	Mario Casas rep el Premi Bacardí Sitges a l’Esperit Indomable i Júlia Ducournau mostra una nova visió del canibalisme Chistopher Walken, el llegendari actor de pel·lícules emblemàtiques com La zona muerta, Pulp Fiction, La Profecía, El cazador o Sleepy Hollow, ja mostra la seva màgia i bon tarannà a Sitges, on dissabte rebrà el màxim guardó del Festival, el Gran Premi Honorífic, durant la gala de cloenda de Sitges 2016. Walken s’uneix, d’aquesta manera, a un extraordinari catàleg de figures que inunden el Festival aquests dies. “No acostumo a viatjar a gaires festivals, però desitjava conèixer Sitges i el seu gran Festival”, ha comentat Christopher Walken en l’inici d’una multitudinària roda de premsa, que s’ha interromput en diverses ocasions pels aplaudiments dels periodistes. Walken –que demà divendres (10h a la Carpa Noray de l’Hotel Melià Sitges) ofereix una classe magistral– ha seduït a fans, periodistes i totes les persones que avui l’han vist a Sitges. “Malgrat que sóc de l’Actor’s Studio, he de dir que la interpretació es porta dins; l’actor creix al llarg de la vida, amb esforç i perseverança, però actuar no es pot ensenyar”. Walken ha repassat la seva relació amb directors com Abel Ferrara o Michael Cimino; ha explicat anècdotes, com la seva presència al musical Dinero caído del cielo; i ha compartit seqüències mítiques, com la de Pulp Fiction, on s’ha confessat: “sóc molt lent per aprendre un guió, així que la meva tècnica es basa en repetir una i altra vegada el text al llarg del dia”. I és que les estrelles com Christopher Walken, ho són per la seva senzillesa, humilitat i caràcter. Mario Casas també està a Sitges 2016, on aquesta tarda ha rebut el Premi Bacardí Sitges a l’Esperit Indomable. Es tracta d’un reconeixement a la trajectòria professional de l’actor, que ha protagonitzat films de gènere com Las brujas de Zugarramurdi (Álex de la Iglesia, 2013) o El Bar, que s’estrenarà properament de la mà del mateix director. I més premis, perquè avui Bruce Campbell –que aquesta tarda ha presentat al Retiro la pel·lícula Bubba Ho-Tep, i ha participat en un animat Q&A al costat del realitzador Don Coscarelli– rep el Premi Màquina del Temps. El Sitges del demà
A la Secció Oficial Fantàstic a Competició, s’ha presentat aquest matí en roda de premsa Raw (Grave), òpera prima de la realitzadora francesa Julia Ducournau, que gira entorn al despertar sexual i el canibalisme d’una jove, i que es va convertir en la sensació en la Setmana de la Crítica de Cannes, del passat mes de maig. La directora ha explicat que “un dels meus reptes ha estat mostrar el canibalisme com una forma d’expressió de la naturalesa humana”. Raw –que ja compta amb un títol internacional, Grave, en castellà Crudo– explica la història de la jove Justine, vegetariana estricta, el dia que accidentalment menja carn crua. “La protagonista ha d’afrontar la situació que se li ha plantejat, no pot retardar-ho més, de la mateixa manera que qualsevol persona ha d’afrontar els seus problemes de cada dia”, ha comentat de forma enèrgica Julia Ducournau, que al mateix temps ha defensat el criteri de l’espectador a l’hora d’enfrontar-se a un film com el seu: “espero que vagi més enllà de l’anècdota i s’aprofundeixi en un tema tan important com el dels desitjos”. El que mostrarà el Festival en el futur, s’ha començat a veure avui, durant la sessió Sitges Coming Soon, una jornada de presentació dels projectes en gestació, que permet als realitzadors mostrar els primers resultats –no definitius– de les seves properes pel·lícules. Entre els projectes de la mostra, hi havia imatges inèdites de la preproducció de Muse, el nou treball de Jaume Balagueró. La jornada d’avui s’ha completat amb la classe magistral del guionista i realitzador Paul Schrader i la projecció en sessió de matinada de Terraformars, darrera producció del japonès Takashi Miike, que precisament està rodant a Sitges. Sorpreses: els darrers treballs de Denis Villeneuve i Carles Torras
Per al proper dissabte, el Festival té reservades dues grans sorpreses. Acompanyant al documental De Palma, a les 11.45h a la sala Tramuntana Melià Sitges, es projectarà Callback, que suposa el retorn a Sitges de Carles Torras, després de presentar en l’edició de 2011, Open 24h. Callback, que va guanyar diversos premis al Festival de Cine de Màlaga (millor pel·lícula, actor i guió), i el de Brusel·les (Premi del Jurat), és el relat de la davallada psicològica de Larry, un immigrant xilè que arriba a Nova York amb l’aspiració de triomfar com a actor publicitari. Per un altre costat, el mateix dissabte, a les 17.30h, a l’Auditori Melià Sitges, es projectarà la darrera producció del quebequès Denis Villaneuve, Arrival (La llegada), film de ciència ficció que ha rebut extraordinàries crítiques després de la seva projecció a la Secció Perlas del Festival de Sant Sebastià.	19-07-2017	Yoshihiro Nishimura guanya el Premi Sitges Pitchbox del festival coreà BIFAN 2017 17-07-2017	Sitges estrenarà la segona part del film 'Proyecto Tiempo', dirigit per Isabel Coixet i produït per Gas Natural Fenosa